ტყის ელფები

ტყის ელფები (ირრედორეი - Irhe’dorei) - ელფების ნაწილი, რომელიც ბინადრობს დიდი დრაკონის კონტინენტის სამხრეთ ნაწილში, ირეთემარის ნახევარკუნძულზე.

## ისტორია

ოფიციალური ისტორიული წყაროებით, რომლებიც დაცულია ადამიანთა და სამეფო ელფების ბიბლიოთეკებში, ელფები, პირველად, ირეთემარის ნახევარკუნძულზე ცეცხლის წვიმამდე ოცი საუკუნით ადრე გაჩნდნენ, როდესაც ესეთალანორისა და სალმათემარის კუნძულებზე მობინადრე ელფების ჯგუფებმა დაიწყეს მათი წარმომავლობის ადგილების დატოვება. ისტორიკოსების მონაცემებით, კუნძულებიდან წამოსულმა მოგზაურებმა ირეთემარის ტყეები საცხოვრებლად ყველაზე ოპტიმალურ გარემოდ მიიჩნიეს და პირველი დასახლებები შექმნეს.

თავად ტყის ელფები ამ მოსაზრებას არ ეთანხმებიან. ირრედორეის მოსაზრებით, მათი წინაპრები ამ ტერიტორიებზე, სამეფო ელფების გადაადგილებამდე ბევრად ადრე სახლობდნენ და ნახევარკუნძულზე მოხვედრილი მოგზაურები, უბრალოდ, ადგილობრივ მაცხოვრებლებთან ასიმილირდნენ. თავისი შეხედულებების დასადასტურებლად, მათ მოაქვთ სხვადასხვა ხალხური თქმულება და ნაწერები, რომლებიც მათი ქალაქ-სახელმწიფოების ბიბლიოთეკებშია დაცული. თუმცა, მოცემული წყაროების სანდოობის დადგენა რთულია.

ც.წ.-მდე 878 წელს, ირეთემარის კუნძულის საპორტო ქალაქის, დალონის ნაპირებს და-ძმა კუნძულებიდან გამოქცეული ელფების გემები მიადგნენ. მათი ცნობით, სამეფო ელფების კარზე აჯანყება მოხდა, რომელიც იმ დროს მმართველი აილმერის მიერ სასტიკად იყო ჩახშობილი და მათგან გამოქცეულმა დევნილებმა თავშესაფარი მოითხოვეს. ირედორეის ქალაქ-სახელმწიფოებმა მიიღეს სამეფო ელფებისგან დევნილი ჯგუფები და დროთა განმავლობაში ისინი ასევე ასიმილირდნენ ირეთემარის მაცხოვრებლებთან.

## გარეგნობა, ხასიათი და ცხოვრების ტიპი

ირეთემარის კუნძულზე ბინადრები დიდწილად გამოიყურებიან ისევე, როგორც ესეთალანორისა და სალმათემარის კუნძულების მაცხოვრებლები. თუმცა, არის მათ შორის გარკვეული სხვაობაც. ტყის ელფების კანი ბევრად უფრო ფერმკრთალია, რაც გამოწვეულია მათი ცხოვრებით კუნძულის ფართოფოთლოვან ტყეებში. ასევე, ირრედორეელებს გამოარჩევთ უფრო დიდი, მეტწილად მწვანე თვალები. არსებობს ლეგენდები, რომ სუფთასისხლიანი ტყის ელფის თვალები, სრულ სიბნელეში მწვანედ ელავს, თუმცა რეალობაში მსგავს ფაქტს არავინ მოსწრებია.

ტყის ელფები გამოირჩევიან მოქნილობითა და სისხარტით. ასევე ძალიან სწრაფად გადაადგილების უნარით. მათ

მარტივად შეუძლიათ ტყეებში დამალვა და გარემოსთან შერწყმა ისე, რომ შეუიარაღებელი და მიუჩვეველი თვალისთვის, ტოტებს შორის მიმალული ირრედორეის გარჩევა, პრაქტიულად შეუძლებელია. ამ თვისებების გამო, მათგან საუკეთესო მსროლელები და მკვლელები გამოდიან, მათ ხშირად ნახავთ დაქირავებული მებრძოლების გილდიებსა და სხვადასხვა ფრაქციებში.

ტყის ელფები, სამეფო ელფების მსგავსად ამაყი ხალხია, თუმცა, ნაკლებმა ჩაკეტილობამ და მოგზაურობისადმი სწრაფვამ მათი ეს თვისება დროსთან ერთად უკანა პლანზე დახია და ამჟამად მათი საზოგადოება ბევრად უფრო ღია და მიმღებია უცხო რასებისა თუ კულტურებისადმი, და-ძმა კუნძულების მაცხოვრებლებისგან განსხვავებით.

ირეთემარის მთელ ტერიტორიაზე მიმობნეულია ელფთა თემების სოფლები და მცირე დასახლებები. თუმცა, ასევე გამოირჩევა სამი, მთავარი ქალაქი - სახელმწიფო, რომლებსაც თავისი მმართველები და ჩამოყალიბებული, დახვეწილი კულტურა ახასიათებთ: ზღვისპირა დალონი, სიელ’შარას ქედის უმაღლესი მთის, ორეგროთის სიღრმეში გაშენებული შანდორი და ირეთემარის ტყეების სიღრმეში აღმოცენებული მაანალორი.

## ქალაქი - სახელმწიფოები

ირეთემარის ნახევარკუნძულზე გამოირჩევა სამი, ყველაზე დიდი ელფური დასახლება. ე.წ.  “ქალაქი - სახელმწიფოები”.

### დალონი

მლაშე ზღვების გაგრძელებაში, ელრენდარის ყურეში გაშენებული დალონი ყველაზე მრავალფეროვანი მოსახლეობით გამოირჩევა, ყველა ირრედორეულ ქალაქს შორის.

საუკუნეების განმავლობაში, ტყის ელფები, სწორედ ამ ქალაქში ახორციელებდნენ სავაჭრო თუ სხვა რაიმე სახის ურთიერთობების დამყარებას სხვა რასების წარმომადგენლებთან. ამის გამო, დროსთან ერთად ამ ქალაქის არქიტექტურა და ცხოვრების სტილი სულ უფრო მეტად უახლოვდებოდა ადამიანების სავაჭრო ქალაქების ტიპს.

ტიპიურ, ელფურ კოშკურებსა და მაღალ, მრგვალ თაღებს შორის, უფრო მეტად ადამიანებისთვის დამახასიათებელი, მართკუთხა სახლები გაჩნდა.

მოსახლეობაშიც ბევრ, სხვადასხვა რასის წარმომადგენელს შეხვდებით, რომლებიც ამ ქალაქში ძირითადად ვაჭრობითა და მრეწველობით არიან დაკავებულები.

დალონი, თავისი კულტურითა და მოსახლეობით, ნებისმიერ სამეფო ელფს მოგვრიდა ზიზღს. ის, არც სხვა ქალაქ-სახელმწიფოების მოსახლეობას ეხატება დიდად გულზე. თუმცა, ადგილობრივი მაცხოვრებლები დიდი ხანია მიხვდნენ  სხვა რასებთან ურთიერთობის პოზიტიურ მხარეებს და სავაჭრო კავშირების მნიშვნელობას, ამიტომ თანდაყოლილი სიამაყე გვერდზე გადადეს და საჭიროებებთან ადაპტირდნენ.

ქალაქის მმართველი ანანდორ ელლერენი აქტიურად არის ჩართული საზღვაო-სავაჭრო მიმოსვლების კონტროლში და ყველაფერს აკეთებს იმისთვის, რომ ელფებისთვის ამ არადამახასიათებელმა საქმიანობამ, მის ქალაქს მაქსიმალური მოგება მოუტანოს.

### შან’დორი

ირეთემარის ნახევარკუნძულს სამხრეთიდან სიელ’შარას ქედი გასდევს. მისი უმაღლესი მთის - ორეგროთის

ძირში, მთაში ნაკვეთი ქალაქი - შან'დორი მდებარეობს.

შანდორი, თავისი არქიტექტურითა და ტიპით უნიკალურია ირეთემარის ნახევარკუნძულზე და უფრო მეტად ჯუჯების ან ბნელი ელფების დასახლებას წააგავს.

ქალაქის დაარსების თარიღი უცნობია და ზოგიერთი ხალხური გადმოცემით, ცეცხლოვან წვიმამდე მრავალი საუკუნით ადრე, იქ სწორედ ჯუჯები სახლობდნენ. შემდეგ გამოჩნდნენ ელფები, რომლებმაც ქალაქი ძალით აიღეს, ყველა მაცხოვრებელი გაწყვიტეს და  ამ ტერიტორიაზე თავად დასახლდნენ. ასევე, თქმულებების მიხედვით, ქალაქის ჯურღმულებში, რომლებიც მთის სიღრმეში მდებარეობს, ჯერ კიდევ დაძრწიან დახოცილი ჯუჯების სულები და იქ შემთხვევით მოხვედრილ ელფებს წამებით კლავენ. რა თქმა უნდა, ეს თქმულებები არც ერთი ისტორიული წყაროთი არ დასტურდება.

ცეცხლოვანი წვიმის გადმოსვლისას, შან’დორი იყო ქალაქი, რომელმაც ტყის ელფების რასა გადაარჩინა. როდესაც საფრთხის მოახლოვება იგრძნეს, ირეთემარის კუნძულზე მიმოფანტულმა ელფებმა, აქ მოიყარეს თავი და იმ დროის მმართველმა მაედურ ნოროდენმა, ყველა მათგანი შეიფარა. სწორედ ამიტომ, ეს ქალაქი ირრედორეის მეორედ დაბადების ადგილად შეირაცხა.

ამჟამად, ქალაქს მაედურის ქალიშვილი - აურე მართავს.

### მაანალორი

ტიპიურ ელფურ ქალაქს, ყველაზე მეტად, მაანალორი ჰგავს. ის ირრეთემარის ჩრდილო-აღმოსავლეთ ნაწილში, მდინარე ანდაროთის ნაპირზეა გაშენებული.

თავისი განლაგების გამო, მაანალორს ხშირად უწევდა ბრძოლა ჩრდილოეთიდან შემოსული ადამიანების, თუ სხვა ნებისმიერი არსებების ჯარებთან, სწორედ ამიტომ, მაანალორელი ელფები ყველაზე დიდი ზიზღით გამოირჩევიან უცხო რასებისადმი. ამით, ისინი ძალიან გვანან ესეთალანორისა და სალმათემარის კუნძულების ელფებს.

დღეისთვის, მაანალორს ახალგაზრდა ათანიარ ნათელი მართავს.

საუკუნეების მანძილზე, ქალაქები, ძირითადად მშვიდად თანაცხოვრობენ. თუმცა, ისტორიას შემორჩა რამდენიმე შეტაკება, ძირითადად მაანალორსა და დალონს შორის, მათი განსხვავებული პოლიტიკისა და მიდგომის გამო სხვა ხალხების მიმართ. თუმცა, დროის ძირითად ნაწილში ამ ქალაქებს შორის კარგი სავაჭრო და საგარეო ურთიერთობებია.

## **საგარეო პოლიტიკა, მმართველობა, კულტურა**

### საგარეო პოლიტიკა

ტყის ელფების საგარეო პოლიტიკა, თავიდანვე განსხვავებული იყო სამეფო ელფების საგარეო პოლიტიკისგან. ეს შესაძლოა იმით არის გამოწვეული, რომ ირრედორეი სწორედ იმ ელფების შთამომავლები არიან, რომლებსაც გაუჩნდათ სწრაფვა მოგზაურობისადმი.

ელფური ქალაქ-სახელმწიფოები, ბევრად უფრო მარტივად შედიან კონტაქტში სხვა რასებთან. როგორც წესი, ეს კავშირები სავაჭროა. ხდება ხალხებს შორის უნიკალური და საჭირო მატერიალების, ასევე განსხვავებული ნაკეთობების და საკვები პროდუქტების მიმოცვლა.  სხვა ხალხების სამხედრო საქმეებში, ტყის ელფები არ ერევიან. ყოველ შემთხვევაში, სახელმწიფო დონეზე. თუმცა, ამავე დროს, ძალიან ხშირად იხილავთ ინდივიდუალურ, ელფ მებრძოლებს სხვადასხვა ქვეყნის, ფრაქციისა თუ ორდენის რიგებში.

### მმართველობა

ყოველ ქალაქ-სახელმწიფოს თავისი მმართველი ყავს, რომელიც ქალაქის საგარეო და შინაგან საქმეთა მიმდინარეობასა და კურსზე არის პასუხისმგებელი. ყოველ მათგანს ყავს მრჩეველები სხვადასხვა საკითხში, თუმცა საბოლოო გადაწყვეტილებას, მაინც ქალაქის მმართველი იღებს.

ნახევარკუნძულზე მიმოფანტული თემები და სოფლები შესაძლოა ექვემდებარებოდნენ ან არ ექვემდებარებოდნენ რომელიმე ქალაქის მმართველობას.  თავისუფალ თემებს და სოფლებს, როგორც წესი თავკაცები ან დრუიდები მართავენ.

### კულტურა

ტყის ელფების კულტურაში მკვეთრად იგრძნობა სამეფო ელფების კულტურის ზეგავლენა, რაც შეიძლება ახსნილი იყოს როგორც მათი წარმომავლობის ოფიციალური თეორიით,  ასევე თავად ირრედორეის მოსაზრებით იმასთან დაკავშირებით, რომ ისტორიის მანძილზე, სულ მცირე, ორჯერ მაინც მოხდა სამეფო ელფების მიგრაცია ირრეთემარის კუნძულზე და მათი ადგილობრივ მოსახლეობასთან ასიმილაცია.

ირრედორეი ცნობილნი არიან მსოფლიოში თავისი განსაკუთრებული იუველირული და ჭედური ნაკეთობებით.  შან’დორული ფოლადი ერთ-ერთი ყველაზე მტკიცე და მსუბუქია, ხოლო მისგან გაკეთებული ჯავშანი გამოირჩევა სინატიფითა და ესთეტიური თვისებებით. მაანალორი განთქმულია თავისი მდიდარი ბიბლიოთეკებით, მეცნიერებითა და ალქიმიკოსებით, რომლებიც თავისი ცხოვრების წლებს ბუნების და მაგიის საიდუმლოებების შესწავლას და ამოცნობას ანდომებენ. ხოლო დალონი ცნობილია განსაკუთრებულად ნაზი და ხასხასა შეფერილობის ქსოვილებით, რომლებსაც ადგილობრივი ფეიქრები ამზადებენ.

ასევე, უკლებლივ ყველა ქალაქში მაღალ დონეზეა აყვანილი ხელოვნება: არქიტექტურა, მხატვრობა და ელფებისთვის საყვარელი პოეზია.

## რელიგია და რწმენა

ტყის ელფების რწმენის თანახმად, ყველაფერს დასაბამი დიდმა სიცოცხლის ხემ, ელრენდრასილმა მისცა და სიკვდილის შემდეგ, ყველა სული კვლავ მას უბრუნდება, სადაც საუკუნოდ განისვენებს სრულ ჰარმონიაში ბუნების ძალებთან.

ქალაქ-სახელმწიფოებში, სადაც წამყვანი მნიშვნელობა მწიგნობრობას, ალქიმიასა და მეცნიერებას აქვთ მინიჭებული, რელიგიური მიმდინარეობები არც ისე პოპულარულია, სოფლებისა და თემებისგან განსხვავებით, სადაც დასახლებების მმართველებს ხშირად დრუიდები წარმოადგენენ.